Moskva 14. januára (TASR) - Rokovania vedené ruským premiérom Michailom Fradkovom a bieloruským premiérom Sergejom Sidorským o urovnaní aktuálnych rusko-bieloruských hospodárskych sporov, najmä s dodávkou ropy Bielorusku a jej transportom do západnej Európy, sa v piatok v noci skončili v Moskve kompromisom.
V súlade s dohodou bude Rusko preclievať každú tonu ropy, ktorú dodá Bielorusku ako jej odberateľovi a spracovávateľovi, namiesto požadovaných 180 USD, v prepočte 4 788 SKK, len 53 USD. Výška cla 180 USD je priemerná suma, ktorú platia ruskí exportéri štátu pri vývoze suroviny. Rusko súhlasilo, že Bielorusi budú platiť tento rok z priemerného cla 29,3 %, na budúci rok 33,5 % a v roku 2009 najmenej 35,6 %.
Súčasne sa dohodlo, že Rusko bude dostávať podstatnú časť z exportného cla, ktorým zaťažuje Bielorusko každú exportovanú tonu pohonných látok a iných ropných tovarov, vyrobených z ruskej suroviny.
Ruský minister financií Alexej Kudrin povedal, že v dohode sa uviedla klauzula, že ak by Bielorusko ešte raz neoprávnene odčerpalo ropu z medzinárodného ropovodu Družba, alebo ohrozilo iným spôsobom jeho prevádzku, potom by Rusko uvalilo clo na export ropy do Bieloruska v plnej výške, teda 180 USD za tonu.
Podľa Kudrina Rusko predajom ropy Bielorusku za cenu nižšiu, než bola svetová, strácalo ročne 3 až 4 miliardy USD. Podielom na bieloruských vývozných clách však Rusko túto stratu zníži asi o 1,6 miliardy USD.
Ruský minister hospodárstva a obchodu German Gref povedal, že Rusko očakáva v tomto roku vstup do Svetovej obchodnej organizácie a bude správne, aby malo usporiadané svoje zahranično-obchodné vzťahy s každým štátom na trhových princípoch, vrátane členov Spoločenstva nezávislých štátov.
Na rokovaniach premiérov v Moskve sa dohodlo, že obe strany podpíšu osobitnú dohodu o voľnom podnikaní ruských investorov na bieloruskom území. Podľa ruských internetových novín Gazeta.ru ide o niekoľko desiatok obmedzení. Experti odhadujú, že ich odstránenie prinesie Rusku okolo 500 miliónov USD.
Ruska nepokladá hospodársku vojnu s Bieloruskom za skončenú. Fradkov už v piatok uviedol, že Rusko očakáva od bieloruských exportných firiem, že dobrovoľne znížia dodávky cukru na ruské územie. Nejde len o cukor z repy, ale aj z cukrovej trstiny, ktorá sa v Bielorusko nepestuje. Premiér tiež informoval, že ministerstvo poľnohospodárstva pripravuje dokumenty, ktoré upravia doterajší bezcolný dovoz bieloruských agrárnych produktov na ruský trh.
Viacerí analytici tvrdia, že v ropnom spore zvíťazil Lukašenko, lebo Moskva ustúpila z požadovaných cien na ropu, ale aj plyn. Ruský politológ Alexej Makarkin však poznamenal, že Lukašenka možno pokladať za víťaza len v najbližšom období.
Informovali o tom ruské internetové noviny Gazeta.ru.